ร้าน "ปังเด็ด" เป็นร้านที่เพิ่งเปิดมาไม่นาน แต่ด้วยกระแสความแตกต่างด้านไส้ของขนมปัง ความอัดแน่นของเครื่องที่มาแบบจัดเต็ม ไหลเยิ้ม ทำร้อนๆ และกระแสความหล่อของพ่อค้า ทำให้ร้านปังเด็ดติดกระแสท็อปของการเป็นร้านเด็ดย่านสีลมด้วยระยะเวลาไม่นาน

ตัวเราเองเห็นในรายการโทรทัศน์ Youtube และรีวิวจากวงในมาหลายครั้ง เคยเดินผ่านช่วงที่เพิ่งออกกำลังกายเสร็จ แต่ก็เพิ่งรีดไขมันออกมาไม่นาน จะซื้อทานก็เกรงใจกล้ามเนื้อน้อยๆที่เพิ่งเบิร์น ช่วงที่เราไปประมาณ 3 โมง ลูกค้าไม่เยอะมากค่ะ มีพี่วินมาต่อแถวซื้อตามออเดอร์ลูกค้าประปราย วันนั้นเราอยากหาขนมอร่อยทานกับพี่ที่บ้าน เลยวานคุณพี่ Lineman ไปซื้อมาให้ทานที่บ้าน

-บรรยากาศ-
ตัวร้านอยู่ในโซนร้านอาหารด้านหลังของสีลมคอมเพล็กซ์ที่จะเปิดช่วงวันจันทร์ถึงวันศุกร์ค่ะ ร้านอยู่ด้านหน้าเลย ไม่ต้องเดินเข้าไปข้างใน ที่ร้านก็จะมีโต๊ะที่ทางร้านวางขวดใส่ไส้รสชาติต่างๆเรียงรายไว้ค่ะ

-เมนูของทางร้าน-
ขนมปังปิ้งไส้ต่างๆ ทั้งไส้เค็มและไส้หวาน ราคาชิ้นละ 20 - 49 บาท

-เมนูที่ได้ทาน-
เราเริ่มทานจากเมนูไส้หวาน ชื่อดังของร้าน นั่นก็คือ "ขนมปังปิ้งไส้นมฮอกไกโด" (ชิ้นละ 20 บาท)ขนมปังชิ้นหนาปิ้งหอมๆ ผ่าตรงกลาง ด้านในใส่ไส้นมฮอกไกโด เนื้อครีมสีขาวเนียน กลิ่นหอม เนื้อละมุน ทานกับขนมปังแล้วอร่อยดี ส่วนไส้ต่อมาที่เราชิมเป็น "ขนมปังปิ้งไส้มัทฉะ" (ชิ้นละ 25 บาท) เนื้อครีมสีเขียวมัทฉะด้านในเนียน หอม รสชาติเข้มข้นมัทฉะดี แบบติดขมนิดๆค่ะ "ขนมปังไส้เฟอเรโร่" (ชิ้นละ 35 บาท) เป็นไส้เด็ดของร้านอีกไส้นึง ที่แฟนพันธุ์แท้ช็อคโกแล็ตน่าจะสั่งกัน ตัวไส้ช็อคโกแล็ตเยิ้มออกมา รสหวานหอม ตามแบบฉบับบเฟอเรโร่ค่ะ

ไส้เค็มที่เราทานคือ "ขนมปังไส้แม่อนรมควัน" (ชิ้นละ 49 บาท) ชิ้นนี้ก็เป็นไส้ยอดฮิตอีกไส้ที่หลายคนพูดถึง และได้รับการตอบรับจากชาว IG ค่อนข้างมาก เป็นไส้ที่แพงที่สุดในร้านค่ะ ทางร้านจะทาซอสผสมวาซาบินิดๆด้านในขนมปังแล้ววางแซลม่อนรมควันไว้ด้านบน กลิ่นหอมแซลม่อนและขนมปังโอเคเลย แต่สำหรับเรา เราว่าไส้นี้เค็มไปหน่อยค่ะ อาจจะเป็นเพราะตัวแซลม่อนเอง และความใจปล้ำของทางร้านที่ให้แซลม่อนมาเยอะด้วย แต่เราชอบตรงความฉุนและเผ็ดของวาซาบิที่ทางร้านแทรกมาด้วยนิดๆ

โดยรวมเราว่าเป็นขนมปังปิ้งร้านที่ใช้ได้ค่ะ ทางร้านมีไส้ให้เลือกหลายหลายและแปลกใหม่ไม่ซ้ำร้านไหนดี ราคาอยู่ในโซนกลางๆและสูงนิดๆ แต่พนักงานออฟฟิศน่าจะรับได้กับราคานี้ค่ะ ถ้าอยากทานก็ทานได้ อร่อยใช้ได้

-การบริการ-
พอดีดราสั่งซื้อกับคุณพี่ Lineman ค่ะ แต่ช่วง 11 โมงกว่าเห็นพี่เค้าบอกลูกค้าเยอะ ทางร้านจะให้จดออเดอร์ใส่กระดาษและรอคิวค่ะ ก็ประมาณ 30-40 นาที ทางร้านจะมีแนบวิธีการอุ่นทานให้อร่อยไว้ในถุงให้ด้วยค่ะ ทั้งวิธีการอุ่นด้วยไมโครเวฟ เตาอบ และก็กระทะ ถือว่าทางร้านใส่ใจดีค่ะ

-การเดินทาง-
ร้านอยู่ในโซนร้านอาหารด้านหลังของสีลมคอมเพล็กซ์

-ที่จอดรถ-
ไม่มีที่จอดรถ

KiMCHi WaSaBi
10/02/2017